શૉકિંગ : લિવ-ઇન પાર્ટનરને પાઠ ભણાવવા ગુજરાતી યુવાને પાંચ વર્ષની દીકરીની હત્યા કરી નાખી
You are here :HOME >> Mumbai >> Santacruz to Andheri >> શૉકિંગ : લિવ-ઇન પાર્ટનરને પાઠ ભણાવવા ગુજરાતી યુવાને પાંચ વર્ષની દીકરીની હત્યા કરી નાખી
13 March 2015	Naresh
રાત્રે મોડી ઘરે આવતી પોતાની લિવ-ઇન પાર્ટનરને પાઠ ભણાવવા અંધેરી (ઈસ્ટ)ના ૩૯ વર્ષના રહેવાસી વિપુલ મહેતાએ દારૂની અસર હેઠળ પોતાની પાંચ વર્ષની પુત્રીનું ગળું દાબીને હત્યા કરી દીધી હોવાનો શૉકિંગ બનાવ સામે આવ્યો છે. પોલીસના જણાવ્યા મુજબ વિપુલને શંકા છે કે બારમાં સિંગર તરીકે કામ કરતી તેની સ્ત્રીમિત્ર કોઈ અન્યના પ્રેમમાં છે.
વિપુલ તેની સ્ત્રીમિત્ર નગ્મા શેખ અને તેમની પાંચ વર્ષની પુત્રી સાથે પૂનમનગરમાં સાંઈકૃપા બિલ્ડિંગમાં બીજે માળે રહેતો હતો. વિપુલ અને નગ્મા સાત વર્ષથી સાથે રહેતાં હતાં અને વિપુલે નગ્મા માટે પોતાની પત્નીને છોડી દીધી હતી. MIDC પોલીસ સામે કરેલી કબૂલાતમાં વિપુલે જણાવ્યું હતું કે નગ્મા મોડી રાત સુધી ઘરે ન આવતી હોવાથી તેમની બન્ને વચ્ચે ઝઘડા થતા હતા; તે ઇચ્છતો હતો કે નગ્મા વહેલી ઘરે આવે, પરંતુ નગ્મા તેને દાદ દેતી નહોતી.
બુધવાર રાત્રે નગ્મા તેની મિત્રને ઘેર ગઈ હતી અને વિપુલના ફોનના જવાબ આપ્યા નહોતા ત્યારે ગુરુવારની વહેલી સવારે દારૂના નશામાં વિપુલે પોતાનો ગુસ્સો તેમની બાળકી પર કાઢ્યો હતો. તેણે બાળકીનું ગળું દબાવી દીધું હતું. બાળકીએ વિપુલના સકંજામાંથી છૂટવા મરણિયા પ્રયાસ કર્યા હતા. આથી પાડોશીઓએ બાળકીની બૂમો સાંભળી પોલીસને જાણ કરી હતી.'
MIDC પોલીસ-સ્ટેશનના સિનિયર ઇન્સ્પેક્ટર રાજારામ મંડગેએ જણાવ્યું હતું કે 'સવારે લગભગ ૪.૩૦ વાગ્યે દારૂની અસર હેઠળ રહેલા વિપુલે ગુસ્સાના આવેશમાં આવી બાળકી પિયાનું ગળું દાબી દીધું હતું, કારણ કે તેને શંકા હતી કે નગ્મા અન્ય કોઈ પુરુષ સાથે સંડોવાયેલી છે.'
જ્યારે પોલીસ તેમના ઘરે પહોંચી ત્યારે તેમણે બાળકી અને વિપુલ બન્નેને બેભાન જોયાં હતાં. દરમ્યાન નગ્મા પણ ઘરે પહોંચી હતી અને તેને ઘટનાની જાણ થઈ હતી. વિપુલ અને બાળકી બન્નેને હૉસ્પિટલમાં ખસેડવામાં આવ્યાં હતાં, જ્યાં બાળકીને મૃત ઘોષિત કરવામાં આવી હતી અને ખૂબ દારૂ પીધો હોવાથી વિપુલ બેભાન થઈ ગયો હતો. પોલીસે જણાવ્યું હતું કે વિપુલે સર્જિકલ સ્પિરિટ પણ પીધું હતું. થ્થ્ હૉસ્પિટલમાં સારવાર બાદ વિપુલની ધરપકડ કરવામાં આવી છે.